石霜見東吳誠上人
作者：釋德洪
朝代：宋

paragraphs: 我尋流水行，忽入霜華谷。
山陰見幽人，目带湖山綠。
語温如春風，韻秀自拔俗。
暗驚枯木堂，栖此一枝玉。
遥知夜窗深，雪響亂脩竹。
寶書掩殘紅，佳眠正清熟。
逸想在西興，清夢不容逐。
覺來念行處，小詩欲收錄。
詩成寫烏絲，銀鈎奪人目。
棐几著牙籖，興來還自讀。